Osobitná časť

K Čl. I
 
K bodom 1, 3 a 4
Navrhujú sa vypustiť slová „stredisko praktického vyučovania“, vzhľadom na to, že od 1. 9. 2018 ich činnosť prebrala dielňa alebo pracovisko praktického vyučovania. Táto úprava súvisí s § 54 ods. 6 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov, podľa ktorého ak sa stredisko praktického vyučovania nestane dielňou alebo pracoviskom praktického vyučovania, zaniká k 31. 8. 2018. Po tejto zmene stredná odborná škola dostane finančné prostriedky na teoretické vyučovanie a praktickú prípravu spolu v jednom normatíve na žiaka príslušnej kategórie strednej odbornej školy.

K bodom 2 a 11
Do výpočtu hodnoty koeficientu kvalifikačnej štruktúry pedagogických zamestnancov školy sa okrem zaradenia pedagogického zamestnanca do platovej triedy, pracovnej triedy a kreditového príplatku vkladá aj počet rokov praxe pedagogických zamestnancov školy.

Úprava súvisí so zákonom č. 182/2017 Z. z., ktorým sa mení a dopĺňa zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony. Do ustanovenia § 4 ods. 5 zákona č. 597/2003 Z. z. boli s účinnosťou od 1.1.2019 vložené slová „dĺžky praxe pedagogických zamestnancov“. Úpravou tohto ustanovenia sa spresní prideľovanie normatívnych finančných prostriedkov na osobné náklady pre školy. Školy, ktoré zamestnávajú pedagogických zamestnancov s vyššou dĺžkou praxe dostanú viac finančných prostriedkov na osobné náklady. Zároveň sa v prílohe č. 12 upravuje aj vzorec na výpočet koeficientu kvalifikačnej štruktúry pedagogických zamestnancov školy. 

Úprava vzorca súvisí aj so zmenou odmeňovania pedagogických zamestnancov, kde sa navrhuje úprava platových taríf s účinnosťou od 1.1.2019 a aj s úpravou dĺžky praxe pedagogických zamestnancov, ktorá sa bude zohľadňovať pri ich odmeňovaní, a to  z 32 na 40 rokov. Z uvedeného dôvodu bude pre výpočet koeficientu kvalifikačnej štruktúry pedagogických zamestnancov školy možných až 1 440 údajov, z pôvodných 36 údajov.

K bodu 5
Pri financovaní nákladov na žiakov stredných športových škôl sa navrhuje zohľadňovať personálna náročnosť vzdelávania žiakov v rámci športovej prípravy, čo sa v súčasnosti nezohľadňuje. Okrem toho sa v prílohe č. 2 vypúšťa kategória športové gymnázium a zavádzajú sa 2 nové kategórie strednej športovej školy s ohľadom na rôznu nákladovosť rôznych športov. 

K bodu 6
V § 4 ods. 15 písm. b) sa vypustili slová „počas doby zaradenia študijného odboru alebo učebného odboru v tomto zozname.“, z dôvodu odstránenia nadbytočnej kumulatívnej podmienky, ktorá ovplyvňovala normatívne financovanie odborov s nedostatočným počtom absolventov.

K bodu 7
Vypustenie odseku 16 súvisí s úpravami uvedenými v odôvodnení k bodu 1, t. j. s vypustením nákladov na strediská praktického vyučovania.
 
Vypustenie odseku 17 súvisí so zákonom č. 209/2018 Z. z., ktorým sa mení a dopĺňa zákon č. 61/2015 Z. z. o odbornom vzdelávaní a príprave a o zmene a doplnení niektorých zákonov a ktorým sa menia a dopĺňajú niektoré zákony. Z ustanovenia § 10 sa vypustil odsek 5 zákona č. 61/2015 Z. z., podľa ktorého sa strednej odbornej škole znižoval normatívny objem finančných prostriedkov prislúchajúcich na žiakov v systéme duálneho vzdelávania na bežný kalendárny rok o sumu zodpovedajúcu mzdovému normatívu na praktické vyučovanie žiakov podľa príslušnej kategórie strednej odbornej školy. Dopad na rozpočet verejnej správy súvisiaci s týmto opatrením bol vyčíslený pri vyššie uvedenom zákone.

K bodu 8
Navrhuje sa zaviesť normatív na žiaka špeciálnej základnej školy bez zdravotného znevýhodnenia alebo bez všeobecného intelektového nadania. V dvoch špeciálnych základných školách sa uskutočňuje experiment s obrátenou integráciou, t. j. v špeciálnej základnej škole sa vzdelávajú žiaci, ktorí nie sú žiakmi so špeciálnymi výchovno-vzdelávacími potrebami. Vzhľadom k tomu sa zavádza normatív na financovanie nákladov na ich vzdelávanie.

K bodu 9
Z dôvodu vypustenia kategórie „športové gymnázium“ z prílohy č. 2 sa v prechodnom ustanovení upravuje financovanie nákladov na žiakov študijného odboru gymnázium – šport.  V období do konca školského roku 2025/2026 sa náklady na vzdelávanie žiakov študijného odboru gymnázium – šport budú financovať rovnako ako na žiakov strednej športovej školy – športové gymnázium. Vzhľadom na vypustenie pôvodného znenia ustanovenia § 4 ods. 12 sa upravuje aj financovanie nákladov na žiakov študijného odboru gymnázium – šport, ktorí nenavštevujú športovú prípravu, títo žiaci sa budú v období do konca školského roku 2025/2026 financovať rovnako ako žiaci bežného gymnázia.

K bodu 10
V prílohe č. 2 sa vypúšťajú kategórie „športové gymnázium“ a „stredisko praktického vyučovania“ a zavádzajú sa 2 nové kategórie, a to v súvislosti s novým druhom školy, ktorou je stredná športová škola. Ide o tieto kategórie „stredná športová škola – športové gymnázium“ a „stredná športová škola – športový manažment“. Vznik strednej športovej školy súvisí so zákonom o športe. Podľa § 42a ods. 6 školského zákona bude poskytovať len stredné odborné vzdelanie, úplné stredné všeobecné vzdelanie a úplné stredné odborné vzdelanie, teda už nie v osemročnom vzdelávacom programe. Stredná športová škola bude poskytovať všetkým žiakom športovú prípravu.

Mení sa aj základná kategória školy s jednotným mzdovým normatívom a s jednotným normatívom na výchovno-vzdelávací proces s hodnotou koeficientu personálnej náročnosti vzdelávania 1, ktorou je v roku 2018 stredisko praktického vyučovania na kategóriu základná škola. Ostatné hodnoty koeficientov personálnej náročnosti vzdelávania žiakov jednotlivých kategórií škôl s jednotným mzdovým normatívom a s jednotným normatívom na výchovno-vzdelávací proces sa prepočítajú.

K bodu 11
Príloha č. 12 sa rozšírila o ďalšie roky z 32 na 40 rokov. Z uvedeného dôvodu bude pre výpočet koeficientu kvalifikačnej štruktúry pedagogických zamestnancov školy možných až 1 440 údajov, z pôvodných 36 údajov.
Pôvodná príloha č. 13 sa zrušuje z dôvodu zmeny uvedenej v bode 7 súvisiacej s vypustením odseku 17 z ustanovenia § 4. Zároveň sa zavádza nová príloha č. 13, ktorá súvisí so zmenou financovania stredných športových škôl. Podrobnosti sú uvedené v odôvodnení k bodom 5 a 10. Nová príloha obsahuje klasifikáciu žiakov so športovou prípravou v strednej športovej škole podľa športov pre výpočet koeficientu personálnej náročnosti. Ide o koeficienty pre kategórie „stredná športová škola – športové gymnázium“ a „stredná športová škola – športový manažment“.

K Čl. II

Účinnosť predpisu sa navrhuje 1. januára 2019, vzhľadom na to, že ide o prerozdelenie finančných prostriedkov na kalendárny rok.